یامان هاوالیدیر، بئیینلر بیزیم یئرلرده. اوچورلار، اوچوش نه اوچوش، یئره یئنمک بئله دوشونمورلر. یئللر اسمهده، گاه آغ یئل اسیر، گاه مئه یئل، هردن ده فیرتینالار قوپور. اوچان بئیینلر یئللرله اویان-بویانی گزیرلر. آیاقلا گئتمهین یوللاری بئیینلرله گئدیرلر. گؤرموین یئرلری گؤروب، دانیشمایان سؤزلری دانیشیرلار. گؤروشمهدیکلری کیمسهلرله گؤروشورلر. واقت قالمیر دینجلمهیه، یئللندیکجه اوچوب گئدیرلر. یئللر یاتدیقدا هاوالی اولدوقلاری اوچون گؤیده قالیرلار. یئندیلر هارا یئنسینلر؟!
چوخدان، اولدوقلاری یئرلردن اوچوب گئدیب، داغلاری، داشلاری، دنیزلری آشیبلار. هر یئردن هاوا آلیبلار. هاوالارینی دهییشدیرمک ایستهین بئیینلر(بیر چوخ واقتلار بیر هاوادا اولماقدان چیرگیییرلر) یئره یئندیکده، سئومیرلر بیزیم یئرلرین هاواسین. چوخدان یادیرقامیشلار بورالارداکی هاوالاری.
azb_Arab azb_Arab